text: Que vous iroieje contant, 
   Ne la besoigne pourloignant ? 
   À Cléomadès en parla 
   Li rois Carmans. Moult agréa 
   Cléomadès quant l'entendi • 
   À la royne en parla si, 
   Sa mere, qu'ele s'otria 
   À ce que son plaisir fera. 
   Mais ainçois grant debat i mist 
   Que ele otroier se vousist 
   À li jamais remarier. 
   Nepourquant l'i fist acorder 
   Ses fiex, ou vousist ele ou non ; 
   Et bien li moustra par raison 
   Que ele pas ne mesprenoit 
   S'ele si vaillant roi prenoit, 
   Et si preudoume et si sachant, 
   Conme le noble roi Carmant. 
   Et ele tant son fill ama 
   Qu'ele courroucier ne l'osa,
   Ains fist dou tout sa volenté.
   PageV02P271
   Le mariage a créanté 
   Cléomadès, et pris en main. 
   Les noces furent lendemain 
   Si grandes et de tel afaire 
   Que on les pot onques miex faire. 
   Tout kan que il i couvenoit 
   Fu fait grandement et droit, 
   Si que il ert aferissant. 
  